Formel 1-kommentatorens hektiske helg
Atle Gulbrandsen (44) er ikke som andre TV-kommentatorer. I helgen er det Japan Grand Prix i Formel 1, samtidig som han skal kjøre i det prestisjefylte langdistansemesterskapet på Nürburgring. Han har lagt et voldsomt løp: – Jeg kaster meg i bilen etter løpet og drar til Frankfurt. Fra Gardermoen bærer det rett til Viaplay på Økern. Jeg tenker kanskje at jeg kan finne meg en sofa der og sove i noen timer. Hvis jeg drar hjem, er det fare for at jeg sovner for godt, sier Gulbrandsen på telefonen fra legendariske Nürburgring. – Hvor prestisjefylt er dette mesterskapet? – Det er vel påmeldt 117 biler i helgen, og det betyr nesten 350 førere. Det er et av de største mesterskapene i antall deltakere, og blant førerne i helgen er den tidligere Formel 1-føreren Kamui Kobayashi, Jari-Matti Latvala med 18 pallplasser i rally-VM og David Schumacher, nevøen til Michael. – I vår klasse skal vi konkurrere mot blant andre Petter Solbergs tidligere teamkollega Johan Kristofferson og den tidligere Indycar-føreren Robert Wickens, som ble lam etter en ulykke og kjører en spesialbygd Hyundai. – Hvordan rekker du å være fører på dette nivået og samtidig kommentere Formel 1? – Jeg har trappet litt ned de siste årene, fordi jeg prioriterer Formel 1-kommenteringen. I fjor var jeg med i bare ett løp, i år skal jeg være med på to. Tidligere kjørte jeg seks løp per år, pluss en test. Så totalt nærmer jeg meg 90 kjørte løp her på Nürburgring. Atle Gulbrandsen debuterte så smått i dette mesterskapet i 2002 og har kjørt for dette teamet siden 2005, først under navnet Olrud Mobil1 Racing, nå som Møller Bil Motorsport. – Hva om flyet blir forsinket? – Det bør det helst ikke! Jeg har gjort dette mange ganger før. Vil du lese mer om førerne, lagene, banene og duellene i 2024-sesongen? VGs store Formel 1-magasin kan kjøpes i vår nettbutikk (fri frakt!)
Atle Gulbrandsen (44) deltar i Nürburgring langdistansesmesterskap og kommenterer Japan Grand Prix denne helgen. Han starter løpet sammen med Håkon Schjærin og Kenneth Østvold i deres Audi RS 3 LMS på lørdag. Konkurrenter inkluderer tidligere F1-fører Kamui Kobayashi, rally-VM deltaker Jari-Matti Latvala og David Schumacher. Gulbrandsen har kjørt i mesterskapet siden 2002.